ते इक मर्जी दा थाह्र लब्भी बी गेआ। दयारै दे रुक्खै हेठ सैला-सैला घाऽ जित्थैं दरी बछाने दी बी लोड़ नेईं ही। कन्नै गै उत्थुंआं स्पोलुऐ आंगर पलेस पाइयै बगदे ‘उज्झ’ दरया दा बड़ा गै शैल नजारा बी लभदा हा। बोतलै दे रंगै आंगर सैले ते निर्मल जलै गी में दिक्खेआ ते दिखदा गै रेहा। अग्गैं पत्थरें टकराइयै उज्झा दा पानी इयां लभदा हा जियां कोई जना रोहा कन्नै बतोई जा, ते उदे मुहां चा झग्ग निकलन लगी पवै। नीले-नीले गासै पर बदलें दियां टाकियां पींजे परा उडरदे रुऐं दे फाहें आंगर सेही हुन्दियां हियां। पर में ते कोई शैल नेईं उपमा तुपदा हा ते इस्सै सोचै च रुज्झे दा में ताहिं-तोआहीं चक्कर लान लगी पौन्दा।